Papa Francisc va veni anul viitor în România, a anunțat premierul Viorica Dăncilă, după întâlnirea avută astăzi, la Vatican, cu Suveranul Pontif.

Viorica Dăncilă a precizat, la Antena 3, că Sanctitatea Sa a întrebat-o dacă are puterea să-și ducă mandatul până la capăt, iar ea i-a răspuns că ”fără îndoială”.

În martie 2017, primarul general al Capitalei, Gabriela Firea, a anunțat că s-a întâlnit cu Alberto Quattrucci, secretar general al Comunității Sant`Egidio, cu care a discutat despre "vizita în România, anul viitor, a Suvernului Pontif"'.

Vizita este efectuată în perioada 10-13 mai 2018, iar premierul va avea întâlniri și cu cardinalul Pietro Parolin, Secretar de stat al Sanctității Sale, cu Marele Maestru al Ordinului Suveran de Malta, Giacomo Dalla Torre del Tempio di Sanguinetto, și cu președintele Comunității Sant’Egidio, Marco Impagliazzo.

Programul vizitei include și o întâlnire cu studenții români care studiază în universitățile pontificale, care va avea loc la sediul Colegiului Pontifical ”Pio Romeno”.

Ultimul prim-ministru român primit la Vatican a fost Victor Ponta, în martie 2014.

La rândul său, președintele Iohannis a fost la Vatican în martie anul trecut.